A continuació es destaquen algunes de les principals novetats relacionades amb la responsabilitat social a nivell català, estatal i internacional.
9a edició de la Setmana de la Responsabilitat Social a Catalunya.
La Setmana de l'RSC s'ha celebrat del dia 23 al 27 d'octubre a Barcelona i, per primera vegada, s'ha afegit una jornada addicional a la ciutat de Girona, el dia 25 d'octubre.
Durant aquests dies, la responsabilitat social, la gestió ètica i el desenvolupament sostenible al territori han estat al centre del debat a través de diferents taules rodones i activitats paral·leles amb un enfocament molt pràctic.
S'han abordat temes transversals de l'RSC com la igualtat, l'economia circular o els ODS.
A més a més, l'aplicació del blockchain en l'RSC ha tingut una especial atenció.
Durant la jornada s'ha anunciat la celebració de la 1a Setmana de l'RSC a Madrid del 27 al 30 de novembre.
Aprovat el Pla director de formació en equitat de gènere de Catalunya 2017-2020.
En compliment de normatives de referència com la Llei 17/2015, del 21 de juliol d'igualtat efectiva de dones i homes, el Govern de Catalunya ha aprovat aquest Pla per normalitzar la incorporació de la perspectiva de gènere mitjançant l'increment de la formació i la capacitació del personal al servei de les administracions públiques catalanes.
El Pla ha estat impulsat per l'Institut Català de les Dones (ICD) i l'Escola d'Administració Pública de Catalunya i preveu una inversió de prop de 200 mil euros anuals en formació.
Impuls del nou Codi d'accessibilitat de Catalunya.
El Govern de Catalunya ha fet un pas en ferm en favor d'una societat més inclusiva i amb més igualtat d'oportunitats.
El mes de setembre el Govern ha aprovat la consulta prèvia a la tramitació d'un projecte de decret del Codi d'accessibilitat de Catalunya.
El Codi vol esdevenir un marc normatiu que estableixi la regulació global d'accessibilitat necessària perquè els espais públics, edificis, mitjans de transport, productes, serveis i processos de comunicació garanteixin l'autonomia, la igualtat d'oportunitats i la no-discriminació de les persones amb discapacitat o amb altres dificultats d'interacció amb l'entorn.
I Informe del Voluntariat i l'Associacionisme de Catalunya.
Dilluns 13 de setembre es va presentar aquest estudi que ha estat promogut pel Departament de Treball, Afers Socials i Famílies de la Generalitat de Catalunya, amb la col·laboració de l'Observatori del Tercer Sector i que aporta dades sobre la situació de l'associacionisme i el voluntariat a Catalunya.
L'Informe és un requeriment de la llei 25/2015 que regula el model de l'associacionisme i el voluntariat a Catalunya i mostra una radiografia general del territori amb 24.000 entitats actives, 1.550.000 persones associades i 510.000 persones voluntàries.
Presentat el full de ruta que ha de guiar el Tercer Sector Social cap a l'equitat de gènere.
La Confederació i la Xarxa de Dones Directives i Professionals de l'Acció Social, han elaborat la "Guia de gestió del canvi pel foment de l'equitat de gènere al Tercer Sector Social de Catalunya", amb dades sobre l'ocupació en el Tercer Sector Social català amb perspectiva de gènere.
El document es presenta com una iniciativa transformadora per reforçar la presència de les dones en els òrgans de govern i de direcció de les entitats.
La guia recull 30 propostes d'acció pel foment de l'equitat de gènere per aquelles entitats que vulguin apostar per gestionar el canvi.
La Xarxa Espanyola del Pacte Mundial ha publicat l'informe "Les empreses espanyoles davant l'Agenda 2030".
L'informe analitza com les empreses del territori espanyol estan treballant amb els Objectius de Desenvolupament Sostenible.
Aquest treball és el resultat d'un procés pioner a fi de facilitar el diàleg amb el sector privat, en el qual hi ha participat més de 1.300 empreses, pimes i micropimes.
Entre d'altres, la publicació destaca els Objectius més treballats, exemples de bones pràctiques i determina un full de ruta per accelerar el ritme d'implementació dels ODS.
El Pacte Mundial presenta l'informe "Xarxes locals del Pacte Global: Accelerant la implementació nacional dels ODS".
L'informe es va presentar durant el Fòrum Polític d'Alt Nivell sobre el Desenvolupament Sostenible (HLPF) i en el SDG Business Forum.
Aquest document recull a través de més de 30 exemples, com les xarxes locals poden ajudar a accelerar l'acció i col·laborar per tancar les bretxes entre on som i on hem de ser l'any 2030 a partir de 5 activitats: sensibilització, desenvolupament de capacitats, reconeixement de lideratge, diàleg polític i aliances amb múltiples parts interessades.
Aprovació del Reial Decret-Llei 5/2018, de 27 de juliol, de mesures urgents per a l'adaptació a la normativa de la Unió Europea en matèria de protecció de dades.
Divendres 27 de juliol, el Consell de Ministres va aprovar el Reial Decret-Llei 5/2018, de 27 de juliol, que regula l'adaptació de l'ordenament jurídic espanyol a la normativa europea en matèria de protecció de dades.
El text tracta aspectes relacionats amb la inspecció, el règim i el procediment sancionador per garantir el dret a la protecció de dades personals.
El Reial Decret-Llei va entrar el vigor el dia 31 de juliol i serà vigent fins a l'entrada en vigor de la nova legislació orgànica de protecció de dades.
Del 16 al 22 de setembre s'ha celebrat aquesta iniciativa europea sota el lema "Combina i mou-te!"
(Mix and move!) que ha posat la multimodalitat al centre del debat, és a dir, l'ús de diferents mitjans de transport dins del mateix viatge.
A través de les nombroses accions de mobilitat que s'han dut a terme, s'han volgut donar a conèixer noves formes de mobilitat neta, sensibilitzar sobre les conseqüències negatives de l'ús del cotxe a la ciutat i avançar cap a una mobilitat més sostenible per a Europa.
Guia sobre la integració dels ODS en el reporting.
El Pacte Mundial de les Nacions Unides i el GRI (Global Reporting Initiative) han elaborat conjuntament una guia per ajudar a les organitzacions, independentment de la seva mida, a definir, mesurar i informar sobre el seu impacte en els Objectius de Desenvolupament Sostenible (ODS).
La guia està basada en els 10 Principis del Pacte Mundial de les Nacions Unides, els Principis Rectors de les Empreses i Drets Humans de les Nacions Unides i els Estàndards GRI per a l'elaboració dels informes de sostenibilitat.
Celebració del Fòrum Polític d'Alt Nivell sobre el Desenvolupament Sostenible.
Del 9 al 18 de juliol es va celebrar a Nova York aquest esdeveniment anual que té un paper clau en el seguiment i la revisió de la implementació de l'Agenda 2030.
Aquest any el tema de l'edició ha estat la transformació cap a les societats sostenibles i resilients, tractant en concret els Objectius de Desenvolupament Sostenible 6, 7, 11, 12, 15 i 17.